CEREFREA Villa Noël și-a definit direcțiile strategice. Relansarea domeniilor de cercetare și o implicare mai activă a cercetătorilor asociați, printre priorități

Miercuri, 19 februarie 2024, Centrul Regional Francofon de Cercetări Avansate în Științe Sociale al Universității din București (CEREFREA Villa Noël) a organizat o ședință-eveniment a Consiliului de Administrație. La discuțiile prilejuite de prezentarea activităților centrului din 2024 și de definirea principalelor direcții strategice pentru viitor au luat parte reprezentanți ai Universității din București și personalități importante din lumea francofonă.
Astfel, la ședința prezidată de rectorul Universității din București, prof. univ. dr. Marian Preda, au luat parte E.S. Nicolas Warnery, Ambasadorul Franței în România, E.S. Hassan Abouyoub, Ambasadorul Marocului în România și Președintele Grupului Ambasadelor, Delegațiilor și Instituțiilor Francofone (GADIF), precum și Laure Castin, Directoarea regională a Agenţiei Universitare a Francofoniei (AUF) – Europa Centrală și Orientală, Julien Chiappone-Lucchesi, Directorul Institutului Francez din România, și David Bongard, Prim-consilier al Organizației Internaționale a Francofoniei (OIF) pentru Europa Centrală și Orientală.
Discuțiile au pus în valoare necesitatea de a întări colaborările academice și de a integra pe deplin CEREFREA în rețelele de cercetare francofone. În acest context, prof. univ. dr. Marian Preda a subliniat importanța unei sinergii sporite cu centrele de cercetare ale Universității din București, în timp ce E.S. Nicolas Warnery a insistat asupra necesității unei coordonări mai strânse între instituțiile francofone pentru a stimula dinamici colaborative și a spori vizibilitatea inițiativelor comune. 
De asemenea, Laure Castin (AUF) a menționat oportunitățile disponibile în programele AUF care s-ar putea potrivi direcțiilor strategice ale CEREFREA, iar Julien Chiappone-Lucchesi (IFR) a reafirmat interesul Institutului Francez din România pentru dezvoltarea inițiativelor academice francofone în România. David Bongard (OIF) a precizat că OIF rămâne deschisă perspectivelor de colaborare și ar putea analiza integrarea CEREFREA în anumite inițiative legate de geopolitică și francofonia multilaterală.
În bilanțul anului 2024, dr. Simona Necula, secretar general al CEREFREA, a evidențiat rolul esențial al Centrului în peisajul academic francofon din Europa de Est și în Balcani, subliniind consolidarea colaborărilor internaționale, extinderea tematicilor de cercetare prin proiecte interdisciplinare pe temele memoriei, migrației, mass-mediei și transformărilor politice, precum și afirmarea CEREFREA ca platformă de mobilitate academică, care găzduiește cercetători și artiști internaționali. Totodată, a fost accentuată continuarea misiunii de formare a tinerilor cercetători francofoni în cadrul Școlii Doctorale Francofone în Științe Sociale (EDFSS).
Strategia pentru următorii trei ani (2025-2028), prezentată de conf. univ. dr. Simona Corlan-Ioan, coordonatoarea Centrului, are în centru relansarea domeniilor de cercetare și o implicare mai activă a cercetătorilor asociați. 
Printre temele prioritare se numără mobilitatea și migrația, patrimoniul aflat în criză, circulația ideilor în Europa Centrală și de Est și dinamica socială în jurul Mării Negre. Această nouă direcție strategică este susținută printr-o colaborare strânsă cu Institutul de Studii Africane și Catedra Senghor, permițând extinderea studiilor francofone și întărirea perspectivelor comparative. Strategia include, de asemenea, continuarea proiectelor CIVIS, esențiale pentru internaționalizarea schimburilor academice și științifice ale CEREFREA, consolidând rolul său de punte între instituțiile francofone europene și cele din alte spații francofone.
Cu o istorie de treizeci de ani, Școala Doctorală Francofonă va continua să aibă un rol central în formarea cercetătorilor francofoni, un atu strategic subliniat de partenerii CEREFREA. Lect. univ. dr. Dragoș Jipa, responsabil al Școlii doctorale, a prezentat evoluția acesteia și perspectivele promițătoare pentru 2025, insistând asupra statutului său de model de cooperare academică. Acest program de formare reprezintă un parteneriat esențial între Franța, instituțiile francofone și Universitatea din București, garantând continuitatea unei cercetări francofone de înalt nivel. Totodată, a fost anunțată și organizarea unui colocviu aniversar, în colaborare cu École des hautes études en sciences sociales și cu alte universități partenere tradiționale ale EDFSS.
Dr. Larissa Luica, cercetătoare la CEREFREA, a prezentat programul științific și cultural pentru anul 2025, subliniind implicarea Centrului în inițiativele susținute de Institutul Francez din România, OIF, Institutul de Studii Africane, Catedra Senghor și alți parteneri. Acest program include colocvii, seminare și școli de vară aliniate la direcțiile strategice ale CEREFREA, cu evenimente dedicate mobilității francofone, filosofiei africane, patrimoniului și creativității în francofonie. Implicarea cercetătorilor asociați joacă un rol esențial în consolidarea colaborărilor și interdisciplinarității în cadrul Centrului.
[bookmark: _GoBack]Rectorul Universității din București, prof. univ. dr. Marian Preda, a înaintat propunerea ca doamna Simona Corlan-Ioan să își continue mandatul de coordonare a activităților CEREFREA, pe care l-a preluat în octombrie 2024. Propunerea a fost aprobată în unanimitate de membrii Consiliului de Administrație. 
